b'\n_START_ARTICLE_\nFj\xc3\xa6re i Aust-Agder\n_START_PARAGRAPH_\nFj\xc3\xa6re er en tidligere kommune i Aust-Agder fylke. Den var selvstendig kommune fra 1846 til 1971._NEWLINE_Fra 1837 til 1846 var Fj\xc3\xa6re en del av \xc3\x98yestad formannskapsdistrikt sammen med Froland og His\xc3\xb8y. 1. januar 1878 ble ca. 450 da. av Fj\xc3\xa6re overf\xc3\xb8rt til Grimstad og 1. januar 1960 ble ytterligere ca. 1250 da. (med 344 innbyggere) overf\xc3\xb8rt. 1. januar 1971 ble landkommunene Fj\xc3\xa6re og Landvik sl\xc3\xa5tt sammen med Grimstad til den n\xc3\xa5v\xc3\xa6rende Grimstad kommune. I 1967 hadde Fj\xc3\xa6re kommune 5733 innbyggere._NEWLINE_Fj\xc3\xa6re kirke, en steinkirke fra middelalderen, var det sentrale midtpunkt i Fj\xc3\xa6re kommune. Kommunens tettsted var Fevik, mens administrasjonssenteret l\xc3\xa5 p\xc3\xa5 Vik. _NEWLINE_Naturgeografisk er Fj\xc3\xa6re preget av at det store raet kommer p\xc3\xa5 land ved Hasseltangen landskapsvernomr\xc3\xa5de. Raet ga fruktbar jord, og mange store g\xc3\xa5rder allerede i vikingtiden. Bringsverd og D\xc3\xb8mmesmoen er to kjente g\xc3\xa5rder i Fj\xc3\xa6re. Store deler av Fj\xc3\xa6re er preget av fj\xc3\xa6regranitt._NEWLINE_P\xc3\xa5 Lillenes ved S\xc3\xb8m p\xc3\xa5 Fevik ble landets f\xc3\xb8rste havebruksskole etablert (Neden\xc3\xa6s Amts Havebrugsskole) i 1880, og p\xc3\xa5 D\xc3\xb8mmesmoen var det havebruksskole til for noen \xc3\xa5r siden. _NEWLINE_I Fj\xc3\xa6re er det et stort antall arkeologiske kulturminner, bl.a. gravhauger. Mye tyder p\xc3\xa5 at det l\xc3\xa5 et lite handelssted (kaupang) ved Vikkilen, men arkeologiske spor etter dette er forel\xc3\xb8pig ikke p\xc3\xa5vist.'